CDXXIV.  Bulla pro episcopis Aurelianensibus.   (Anno 1151, Febr. 10.) [  Gall. Chr.  nov., VIII. Instr., 510.]
EUGENIUS episcopus, servus servorum Dei, venerabili fratri MANASSE Aurelianensi episcopo ejusque successoribus canonice substituendis, in perpetuum.
Quoties illud a nobis petitur quod rationi et honestati convenire videtur, animo nos decet libenti concedere, et petentium desideriis congruum impertiri suffragium. Eapropter, dilecte in Christo frater, tuis justis postulationibus benignum impertientes assensum, omnem libertatem seu immunitatem tibi tuisque successoribus a charissimo filio nostro Ludovico illustri Francorum rege concessam et scripti sui munimine roboratam, sedis apostolicae auctoritate firmamus, et perpetuis temporibus ratam manere sancimus: ut videlicet post tuum tuorumve successorum decessum aliquod ferreum vel ligneum in episcopalibus domibus regales ministeriales nullatenus capiant. Cum vero episcopatus Aurelianensis vacaverit, nullam exactionem vel talliam in terra ipsius episcopatus, nisi quae statutis temporibus debentur, episcopo facient. Quae nimirum tallia numerum sexaginta librarum illius monetae non debet excedere. Praeterea quascunque possessiones, quaecunque bona impraesentiarum juste et canonice possides, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteris adipisci, firma tibi tuisque successoribus et illibata permaneant. In in quibus haec propriis duximus exprimenda vocabulis: Abbatiam sancti Maximini, abbatiam Sancti Evurtii, abbatiam de Balgentiaco, ecclesiam S. Lifardi Magdunensis, ecclesiam Sancti Verani Gargogilensis, ecclesiam Sancti Georgii Piverensis, ecclesiam Sancti Petri virorum, ecclesiam Sancti Petri puellarum, ecclesiam Sancti Aviti, ecclesiam Sancti Petri Maudunensis, ecclesiam de Craventiaco, ecclesiam de Ingrana, castrum Pitveris, castrum Maudunense, castrum Gargogilense, Ingranam cum pertinentiis suis, villam Strepeti cum pertinentiis suis, Marolium cum pertinentiis suis, Piverum vetus cum pertinentiis suis, decimam de Craventiaco cum atrio, terram episcopi Aurelianensis, quae Martirevim vocatur, teloneum Aurelianis, ecclesiam de Soliaco, ecclesiam de Rivo Morentini, ecclesiam de Firmitate Ebrani, et ecclesiam de Corneliaco, atque villam quae Bullum vocatur. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, seu ablatas retinere, minuere, vel aliquibus perturbationibus fatigare, sed omnia integra conserventur, eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen.Ego Nicolaus presbyter cardinalis tituli Sancti Ego Eugenius Catholicae Ecclesiae episcopus. Ego Ymarus Tusculanus episcopus. Ego Nicolaus Albanus episcopus. Ego Hubaldus presbyter cardinalis tituli Sanctae Praxedis. Cyriaci. Ego Aribertus presbyter cardinalis tituli Sanctae Anastasiae. Ego Julius presbyter cardinalis tituli S. Marcelli. Ego Wido presbyter cardinalis tit. Pastoris. Ego Otto diaconus cardinalis Sancti Georgii ad Velum Aureum. Ego Octavianus diaconus cardinalis S. Nicolai in Carcere Tulliano. Ego Gregorius diaconus cardinalis Sancti Angeli. Ego Astaldus diaconus cardinalis Sancti Eustachii. Ego Guido diaconus cardinalis Sanctae Mariae in Porticu. Ego Jacintus diaconus cardinalis S. Mariae in Cosmydyn. Ego Joannes diaconus cardinalis Sanctorum Sergii et Bacchi. Datum Ferentini per manum Bosonis sanctae Romanae Ecclesiae scriptoris, IV Idus Februarii, indictione XIV, Incarnat. Dominic. anno 1150, pontificatus vero domni Eugenii papae III anno sexto.